《荷亭名清远托意数语》
元代·周权

养素任疏拙，卜亭类蜗盘。俯兹一酌池，湫隘良可叹。

谁知方寸中，而有万顷宽。天光发虚白，心湛水不澜。

彼美君子华，寓目道所存。风细晨气润，月澄夜香寒。

吸香咽沆瀣，光霁融肺肝。兴寄言莫写，念适趣自閒。

永怀爱莲翁，时复一凭栏。

作者简介：处州人，字衡之，号此山。磊落负隽才。工诗。游京师，袁桷深重之，荐为馆职，弗就。益肆力于词章。有《此山集》。